Hei, denne artikkelen er over ett år gammel og kan inneholde utdatert informasjon

(Dagbladet): SV-politiker Akhtar Chaudhry mener politiet ikke gjør jobben sin i etterforskningen av voldtekssaker. Nå frykter han for konsekvensene av treg etterforskning i politiet.

- Dette skremmer voldtektsofre fra å anmelde overgrepsmenn, sier justispolitikeren opprørt.

- Må prioriteres

Nå vurderer han å ta opp politiets manglende prioritering av voldtektssaker med Justisministeren.

- Denne praksisen er klart det motsatte av det Stortinget har bedt politiet om. Her opplever jeg at det er er brudd på det Stortinget har bedt om, sier han.

- Vi har bedt om at voldtekt skal prioriteres.

Ikke avhørt

I Dagbladet i dag sto voldtekstofferet Anne fram og fortviler over politiets manglende handlekraft. Anne (44) forteller til Dagbladet at hun ble dopet ned og voldtatt i april 2011 av en bekjent. Hun anmeldte saken i starten av mai. Ni måneder senere er mannen fortsatt ikke avhørt. Anne mener hun ikke blir tatt på alvor av politiet, og lever i konstant frykt for at den mistenkte skal kontakte henne.

- Han brøt seg inn i kroppen min. Jeg tør fremdeles ikke å gå ute alene etter det som har skjedd, sier Anne.

Flere saker venter

Annes bistandsadvokat, Trine Rjukan, har siden 2009 jobbet med elleve andre voldtektssaker hvor det har tatt flere måneder før politet har avhørt en navngitt, mistenkt voldtektsmann.

- Det er kun unntaksvis at avhør av mistenkte skjer raskt i voldtektssaker, sier Rjukan til Dagbladet.

Det er dette Chaudhry mener er helt uholdbart.

- Det provoserer ofrene og alle andre som har jobbet døgnet rundt for å bekjempe voldtekt.

